## Martínez Mus remarca la importància de la col·laboració publicoprivada per a la integració dels ports amb les ciutats de tota Espanya

*** El conseller de Medi Ambient, Infraestructures i Territori ha participat en la jornada ‘Ports autonòmics 2025’ amb representants de totes les autonomies costaneres
* La Generalitat gestiona directament 16 dels 35 ports transferits i tutela els 19 restants de la Comunitat Valenciana**

El conseller de Medi Ambient, Infraestructures i Territori, Vicente Martínez Mus, ha destacat la importància de la col·laboració publicoprivada “com a ferramenta clau per al desenrotllament i modernització dels ports autonòmics i la seua integració amb les ciutats de tota Espanya”.

Martínez Mus ha participat en la jornada ‘Ports autonòmics 2025’ organitzada per la Direcció General de Costes, Ports i Aeroports amb la col·laboració de l’Autoritat Portuària de València i la presència de representants de totes les autonomies costaneres. Esta trobada ha reunit responsables de l’administració i personal tècnic d’Andalusia, Astúries, Balears, Canàries, Cantàbria, Catalunya, Galícia, Múrcia, País Basc i la Comunitat Valenciana per a analitzar els principals reptes del sector i avançar en una gestió més eficient, sostenible i pròxima a la ciutadania.

Durant la seua intervenció, el conseller ha recordat que la Generalitat gestiona directament 16 dels 35 ports transferits i tutela els 19 restants. “Són les 35 finestres del nostre litoral que connecten la terra amb la mar” ha assenyalat, i ha subratllat “el seu paper no solament com a infraestructures locals, sinó com a pols d’atracció de servicis i oportunitats per a altres comunitats autònomes i per a la Unió Europea”.

En este sentit, Martínez Mus ha reafirmat l’aposta de la Generalitat per reforçar la integració port-ciutat, impulsant passejos marítims, zones verdes, activitats d’oci i cultura, rehabilitació d’edificis històrics i la celebració d’esdeveniments que convertisquen els ports en espais oberts a la ciutadania i motors de dinamització urbana.

En este context, ha realçat el valor de la col·laboració publicoprivada. “A diferència d’altres infraestructures, els ports estan oberts a la inversió privada en magnituds no assumibles solament amb fons públics, la qual cosa ens permet atendre demandes amb gran transcendència econòmica i turística, com la nàutica esportiva”.

Així mateix, ha destacat que “els ports ja no són només punts d’entrada i eixida de mercaderies, sinó autèntiques plataformes d’oportunitats que impulsen l’economia, la innovació tecnològica i la sostenibilitat. Només des de la cooperació entre administracions i sector privat podrem aprofitar tot el seu potencial”.

Amb esta jornada celebrada a València, ha assenyalat Martínez Mus, la Generalitat “reafirma el seu compromís amb una gestió portuària que combine eficiència, sostenibilitat i integració urbana, enfortint al mateix temps les aliances estratègiques amb el sector privat per a avançar cap a un model portuari més integrat i sostenible”.

En la trobada també s’han celebrat diferents ponències i taules redones per a abordar temes clau com la subscripció de noves actes d’adscripció, concessions demanials, dragatges i abocaments, així com la coordinació entre activitats comercials, pesqueres, industrials i d’oci.

Fecha: 10/09/2025